Hoeveel skerper moet les by Saru ingeprent word?ʼn Mens wonder hoeveel skerper die Superrugbyles by die SA Rugbyraad (Saru) ingeprent moet word voordat dit tot hom sal deurdring. Sê Vrydag se uitslag in Melbourne nie genoeg nie? Rebels 46, Sharks 14. Dit was die vorige twee jaar so duidelik soos daglig dat Suid-Afrika en Australië eenvoudig nie die diepte vir onderskeidelik ses en vyf sterk Superrugby-franchise’e het nie. Sanzaar moes die mededingendheid van die reeks red, en het dit met drie spanne ingekort – twee van Suid-Afrika en een van Australië. Doer Onder het ʼn fel twis ontketen toe die Australiese Rugbyunie (ARU) besluit het om die Western Force – sy tweede beste span – se franchise-lisensie te kanselleer, maar die Melbourne Rebels in die reeks te behou. Die ARU is voor die hof gedaag, maar het voet by stuk gehou en die saak gewen. Die Force is ontbind, sy afrigter en talle van sy topspelers het ʼn nuwe tuiste by die Rebels gevind, en is vir Australië in die Superreeks behou. Die resultaat: Australië se skraal bronne word ewerediger versprei, en die Rebels – verlede jaar se agteros wat slegs een uit 15 wedstryde kon wen, een gelykop gespeel, en 13 verloor het – is met vier seges in vyf kragmetings voor in die Australiese Afdeling. Sy 20 ligapunte is reeds meer as dubbel soveel as verlede jaar se nege. In Suid-Afrika het Saru met sy gebrek aan kragdadigheid, voorliefde om die weg van die minste teenstand te volg, en oënskynlike tekort aan insig voor die eerste dreigemente van regstappe geswig. Eerder as om die getal franchise’e in te kort en die Suid-Afrikaanse Superrugby-spelerspoel te verdiep, het Saru holderstebolder die Cheetahs en die Kings in die Pro14-reeks ingeboender. Asof dit nie genoeg is nie, beloof hy toe sommer nog twee franchise’e aan Griekwas en die Pumas. Die resultaat: Asof die suigkrag van die euro en die jen nie genoeg skade aan die Suid-Afrikaanse spelerspoel aanrig nie, werk Saru – wat veronderstel is om die Suid-Afrikaanse rugbykrag uit te bou – lustig saam aan die verwering daarvan. Hoe kan daar hoop op herstel wees?